अपने ट्रांसफर पर प्रतिक्रिया देते हुए श्रेष्ठा ठाकुर ने अपनी फेसबुक वॉल पर लिखा है, 'चिंता करने की जरूरत नहीं है, मैं खुश हूं। मैं इसे अपने अच्छे कामों के पुरस्कार के रूप में स्वीकार कर रही हूं। आप सभी बहराइच में आमंत्रित हैं।' एक वेबसाइट से बात करते हुए श्रेष्ठा ने कहा कि उन्हें आठ महीने के अंदर ही तबादले का सामना करना पड़ा है, जबकि उनके बैच के किसी दूसरे अधिकारी का ट्रांसफर अभी नहीं हुआ है। अब श्रेष्ठा ठाकुर का ट्रांसफर किए जाने का मुद्दा भी सोशल मीडिया पर चर्चा का विषय बन गया है। कुछ लोगों का मानना है कि श्रेष्ठा को बीजेपी नेताओं के साथ की गई 'गुस्ताखी' की सजा मिली है, तो कुछ की दलील है कि यह सामान्य बात है क्योंकि श्रेष्ठा के साथ पूरे 244 अफसरों का ट्रांसफर हुआ है। लेकिन बीजेपी नेताओं पर कार्रवाई करने के सिर्फ एक हफ्ते के भीतर तबादला होने पर सबको संदेह हो रहा है।